CELEX: 62011TN0540
Language: sl
Date: 2011-10-04 00:00:00
Title: Zadeva T-540/11: Tožba, vložena 4. oktobra 2011 – Melkveebedrijf Overenk in drugi proti Komisiji

26.11.2011   
            
            
               SL
            
            
               Uradni list Evropske unije
            
            
               C 347/42
            
         Tožba, vložena 4. oktobra 2011 – Melkveebedrijf Overenk in drugi proti Komisiji
   (Zadeva T-540/11)
   2011/C 347/76
   Jezik postopka: nizozemščina
   
      Stranke
   
   
      Tožeče stranke: Melkveebedrijf Overenk B.V. (Sint Anthonis, Nizozemska), Maatschap Veehouderij Kwakernaak (Oosterwolde, Nizozemska), Mulders Agro VOF (Heerle, Nizozemska), Melkbedrijf Engelen V.O.F. (Grashoek, Nizozemska), Melkveebedrijf de Peel B.V. (Asten, Nizozemska) in M. Moonen (Nederweert, Nizozemska) (zastopnika: P. Mazel in A. van Beelen, odvetnika)
   
      Tožena stranka: Evropska komisija
   
      Predlogi
   
   Tožeče stranke Splošnemu sodišču predlagajo, naj:
   
               —
            
            
               tožbo razglasi za dopustno;
            
         
               —
            
            
               ugodi odškodninski tožbi na podlagi člena 340 PDEU in ugotovi, da imajo pravico do finančnega nadomestila zneska škode, kot je naveden v prilogah od 13 do 18 in h katerega plačilu je Komisija zavezana, za škodo, ki jim je nastala kot posledica nezakonitega sprejetja in nezakonite uporabe Uredbe Komisije (ES) št. 1468/2006 z dne 4. oktobra 2006 o spremembi Uredbe (ES) št. 595/2004 o podrobnih pravilih za uporabo Uredbe Sveta (ES) št. 1788/2003 o uvedbi dajatve v sektorju mleka in mlečnih proizvodov;
            
         
               —
            
            
               podredno, ugodi odškodninski tožbi na podlagi člena 340 PDEU in ugotovi, da imajo pravico do finančnega nadomestila zneska škode, kot je naveden v prilogah od 13 do 18 in h katerega plačilu je Komisija zavezana, za škodo, ki jim je nastala kot posledica zakonitega sprejetja in zakonite uporabe Uredbe Komisije (ES) št. 1468/2006 z dne 4. oktobra 2006 o spremembi Uredbe (ES) št. 595/2004 o podrobnih pravilih za uporabo Uredbe Sveta (ES) št. 1788/2003 o uvedbi dajatve v sektorju mleka in mlečnih proizvodov;
            
         
               —
            
            
               Komisiji naloži plačilo stroškov.
            
         
      Tožbeni razlogi in bistvene trditve
   
   Tožeče stranke v utemeljitev tožbe navajajo štiri tožbene razloge.
   
               1.
            
            
               Prvi tožbeni razlog: Nepogodbena odgovornost Komisije zaradi nezakonitega ravnanja, ker so z njim kršena temeljna načela prava Skupnosti, in sicer načelo sorazmernosti. Sprememba negativne sistematike popravkov vsebnosti maščobe v podrobnih pravilih za uporabo Uredbe št. 1788/2003, izvedena z Uredbo (ES) št. 1468/2006 (1), je od vsega začetka neprimerna kot prispevek k uresničevanju ciljev teh uredb, in sicer zmanjšati neravnovesje med ponudbo in povpraševanjem na trgu mleka in mlečnih proizvodov in nastalimi strukturnimi presežki, sporna sprememba pa tožečim strankam nalaga težko in nesorazmerno breme, s katerim je ogroženo opravljanje njihovih dejavnosti.
            
         
               2.
            
            
               Drugi tožbeni razlog: Nepogodbena odgovornost Komisije zaradi nezakonitega ravnanja, ker so z njim kršena temeljna načela prava Skupnosti, in sicer lastninska pravica in svobodno opravljanje poklicne dejavnosti v smislu člena 1 Prvega dodatnega protokola k Evropski konvenciji o človekovih pravicah. Komisija je ob sprejetju Uredbe (ES) št. 1468/2006 napačno menila, da ta predpis temelji na legitimnem cilju v splošnem interesu, in je hkrati nepopolno pretehtala zadevne interese, kar je treba opredeliti kot nezakonito ravnanje Komisije. Škodo, ki je nastala in še nastaja tožečim strankam, je zato treba nadomestiti.
            
         
               3.
            
            
               Tretji tožbeni razlog: Nepogodbena odgovornost Komisije zaradi nezakonitega ravnanja, ker je z njim kršeno načelo „égalité devant les charges publiques“ (načelo enakosti javnih dajatev). Škoda, ki je nastala in še nastaja tožečim strankam kot posledica prilagoditve negativnega popravka vsebnosti maščobe v Uredbi (ES) št. 1468/2006, je dejanska in sedanja ter tožeče stranke kot posebno kategorijo podjetij prizadene nesorazmerno v primerjavi z drugimi podjetji istega sektorja. Ta škoda poleg tega presega meje gospodarskega tveganja, ki je povezano z dejavnostmi v zadevnem sektorju, ne da bi bila uredba o spremembi, s katero je bila povzročena škoda, upravičena s splošnim gospodarskim interesom. Zato mora Evropska unija, vsekakor pa Komisija, nadomestiti to škodo ali jo vsaj primerno izravnati.
            
         
               4.
            
            
               Četrti tožbeni razlog: Nepogodbena odgovornost Komisije zaradi nezakonitega ravnanja, ker so z njim kršena temeljna načela prava Skupnosti, in sicer lastninska pravica in svobodno opravljanje poklicne dejavnosti v smislu člena 1 Prvega dodatnega protokola k Evropski konvenciji o človekovih pravicah. Zaradi neobstoja legitimnega cilja v splošnem interesu za spremembo pri popravku vsebnosti maščobe, zaradi kršitve zahteve po „pravičnem ravnotežju (fair balance)“ ob sprejetju Uredbe (ES) št. 1468/2006 in zato, ker Komisija v povezavi s tem ni poskrbela za primerno odškodnino za preprečitev ali vzpostavitev lastninskih pravic, ki so bile oškodovane s to uredbo, je Komisija na podlagi člena 340 PDEU odgovorna za škodo, ki je nastala in ki še nastaja tožečim strankam ter ki jo je treba nadomestiti.
            
         
      (1)  Uredba Komisije (ES) št. 1468/2006 z dne 4. oktobra 2006 o spremembi Uredbe (ES) št. 595/2004 o podrobnih pravilih za uporabo Uredbe Sveta (ES) št. 1788/2003 o uvedbi dajatve v sektorju mleka in mlečnih proizvodov (UL L 274, str. 6).